เริ่มจากอาชีพเสริม สู่อาชีพหลัก กล้วยฉาบ อำเภอสร้างคอม จังหวัดอุดรธานี
นายบำรุง เพิ่มชีวา หัวหน้ากลุ่มยุทธศาสตร์และสารสนเทศ สำนักงานเกษตรจังหวัดอุดรธานี พร้อมคณะเข้าเยี่ยมกลุ่มวิสาหกิจชุมชนแคปหมูและกล้วยฉาบอิ่มสุข บ้านชาด  หมู่ 6  ตำบลบ้านยวด อำเภอสร้างคอม จังหวัดอุดรธานี ซึ่งเป็นสินค้า OTOP ของดีประจำอำเภอ โดยมีนายประดิษฐ์ ลีจำนงค์ เกษตรอำเภอสร้างคอม และนางแก้ว ผานิบุตร ประธานกลุ่มฯให้การต้อนรับนางแก้ว เล่าว่า ก่อนจะมาทำแคปหมูเคยไปทำงานเป็นแม่บ้านที่ฮองกงประมาณ 10 ปี หลังจากกลับมาบ้านน้องชายซึ่งทำแคปหมูขายที่จังหวัดนครราชสีมา ได้กลับมาเยี่ยมบ้านและทำแคปหมูให้ทางบ้านกิน ซึ่งทุกคนกินแล้วก็ว่าอร่อยตนเลยหัดทำและขายในเวลาต่อมา เพื่อเป็นอาชีพสริมหลังจากทำขายในชุมชน ก็ทำการเปิดตลาดด้วยการนำแคปหมูไปออกบูทตามงานต่างๆ ทั้งในระดับอำเภอและจังหวัด ได้ผลตอบรับเป็นที่น่าพอใจ จึงได้รวบกลุ่มกันขึ้นเป็นวิสาหกิจชุมชนและรับการสนับสนุนงบประมาณจากหน่วยงานต่างๆ กลายเป็นอาชีพหลัก ทำยอดขายได้สูงถึงเดือนละหลายแสนบาท แต่ปัจจุบันสถานการณ์การระบาดของโควิด-19 ทำให้ทางกลุ่มได้รับผลกระทบเป็นอย่างมาก ลูกค้าที่เคยสั่งเป็นประจำก็ระงับทำให้ยอดขายตกลงเป็นอย่างมาก จึงลดกำลังผลิตลงจากที่เคยทำทุกวันมาเป็นสัปดาห์ละ 3 วันนางแก้ว เล่าอีกว่า ส่วนกล้วยฉาบนั้นมาทำตอนหลัง เพื่อเป็นรายได้เสริมให้กับทางกลุ่ม โดยจำหน่ายทั้งปลีกและส่งมี 3 รสชาติคือ ออริจินัล อบเนยและเบรกแตก ส่วนแคปหมูจะมีไร้มัน  กรอบแก้วและหมูกระจก ผู้ที่สนใจจะอุดหนุน หรือซื้อเป็นของฝาก สามารถสอบถามรายละเอียดได้ที่หมายเลข 086-2354906 และ 081-0567922